Op 12 Februarie 2017 bespiegel Rooimier oor atletiektabelle | VSAAV
Elke jaar word die skole gevra om die nuutste weergawe van die Joba-tabelle aan te koop…en elke jaar trek die tabelle al verder skeef …
In die verlede was die SASOL-tabel 'n nuttige hulpmiddel vir die atleet, die atletiekafrigter en administrateer: die atleet kon sien waar sy prestasie op 'n nasionale vlak inpas, die afrigter kon bv. die veelsydige atleet se prestasies teenoor mekaar opweeg en die atleet aanmoedig om op sy "beste" twee items te konsentreer en die administrateer kon verskillende items met mekaar vergelyk om in sekere kompetisies [soos Sentraal Top 20 en SASOL-reeks/Clover] die beste atlete te kies.
MAAR dit het heeltemal verander! Niks van bogenoemde is meer moontlik nie! Inteendeel, weet ek nie hoekom ons nog die tabelle het nie! Dit het nou so skeefgetrek dat dit geen weerspieling van 'n skool se ware atletiekkrag meer meet nie!
Na elke byeenkoms kan daar 'n Top 50-lys uitgedruk word! Ek het 'n paar van hulle, m.a.w. van 'n paar verskillende atletiekbyeenkomstes, bymekaar gemaak: In een byeenkoms ('n Uitnodigingsbyeenkoms) was die beste 12 items op die lys, worpe items – waarvan een nie eers die kwalifiserende afstand vir SASA SA's is nie! Die 50ste prestasie op die lys, Meisies /17 is 'n Diskusafstand van 30,70: dit is 5,30m weg van kwalifikasie!! Dit verdien 769 punte op die tabel …daarteenoor kry 'n Meisie /15 wat die kwalifiserende afstand van 10m in die driesprong met 0.20m oorskry het, slegs 672 punte! Dus wie gaan by die huis bly as die span gekies moet word: die Vrystaatatleet natuurlik! Hoe verduidelik jy dit aan 'n kind??? Gaan daardie Diskusmeisie enigsins onder die beste 8 atlete in die itemkompetisie kom???- maar sy is onder die top 50-prestasie op 'n volle byeenkoms!
Kyk ons na 'n topklasbyeenkoms (waar verskeie van SA se topskole – in 'n spankompetisie – deelgeneem het EN waar die wenspanne d.m.v. die tabelle bereken word) dan ys mens om te sien dat die "wenspan" omtrent net uit worpe-atlete bestaan – en verseker nie noodwendig die beste atletiekspan is nie! Hier is die 18 beste prestasies op die lys, worpe-items – en slegs een daarvan is 'n seunsitem! Dit sou nog erger gewees het indien Hamergooi ook op die program was! Geen Paalspring-, geen Driesprong- en geen Hoogspringprestasie kry 'n plek op een van die twee Top 50-prestasielyste nie!!! EN slegs een Verspringprestasie in die 100 prestasies op hierdie twee lyste!
Vir jare was byeenkomste, wat bepaal word deur die gebruik van tabelle, die in-ding! Ons vergeet dat die Appelreeks, en sy opvolger, die SASOL-reeks, eers deur plekke met punte bepaal was! 7,5,4,3,2,1 en niemand daarna verdien iets nie! Toe het atlete van dieselfde ouderdom teen mekaar deelgeneem en nie soos nou teen al die ander ouderdomsgroepe d.m.v die tabel nie! Nou kry tot die 15de plek (hang af wat die byeenkomsreël bepaal) nog punte! Vroeër kon jy 'n SA rekord gebreek het, maar jy het slegs 7 punte gekry …en dit voel vir my of daar meer SA rekords – as deesdae! – wel hierdeur verbeter is!
Ek stel voor die organiseerders van die Sentraal Top 20 en die Cloverbyeenkoms in die Vrystaat moet "nuut" – of is dit "oud" – begin dink! 'n Bietjie inisiatief sal weer alle skole 'n billike kans gee om in sulke spankompetisies te presteer! Ek onthou nog hoe lekker dit was om so 'n span te kies: al die statistieke van opponent, die gestry met ander afrigters om jou atleet in die span te kry, die uitoorlê van die opponente! [Dr. Sam Pellissier en Ilze van Graan was meesters daai dae!]
Ek glo dat die statistici wel goeie argument vir die huidige toestand van die tabelle sou hê, maar ons ou dom atletiekmensies sal dadelik, en duidelik, sien dat die tabelle nie meer meet wat dit veronderstel is om te meet nie. Vir my is die dae van tabelle vir skoolatlete getel. Hoe gouer ons dit eenkant toe skuif, hoe beter